Norjan musiikkikorkeakoulu

Norjan musiikkikorkeakoulu (norj. Norges musikkhøgskole, lyhennys NMH) on vuonna 1973 perustettu musiikin korkeakoulu Norjassa. Se toimii Oslon Majorstuenilla. Musiikkikorkeakoulun taso on kansainvälisesti hyvä. Brittiläinen QS-yliopistoranking sijoitti sen musiikkioppilaitosten maailmanlistansa 18. sijalle (vuonna 2026). Opetusta annetaan norjan ja englannin kielillä. Akateeminen lukuvuosi jatkuu syyskuusta kesäkuulle. Korkeakoulu tarjoaa opintolinjat klassisessa musiikissa (muusikko- ja opettajalinja), orkesterinjohdossa, kirkkomusiikissa, jazzissa, musiikkiterapiassa sekä säveltämisessä. Opiskelijat voivat suorittaa korkeakoulussa kandidaatti-, maisteri- ja tohtoritutkinnon. Koulutuksen lisäksi oppilaitos edistää myös musiikin tutkimusta ja kehittämistä. Vuonna 2025 korkeakoulussa oli kirjoilla noin 610 (595) tutkinto-opiskelijaa. Kandidaattitutkintoon tähtäsi 326, maisteritasoille 222 ja tohtoriksi 47 opiskelijaa. Täydentäviä tai yksittäisiä opintoja suoritti lisäksi yli 270 henkeä, joten kokonaisopiskelijamääräksi kirjattiin 824 (2025). Henkilökunta teki kokopäiväisen työpanoksen mukaan laskettuna 215 henkilötyövuotta. Historia Ensimmäinen ajatus valtiollisesta musiikkioppilaitoksesta syntyi 1800-luvulla. Ludvig Mathias Lindeman ja Peter Lindeman aloittivat vuonna 1883 Organistskolenin (urkukoulu) silloisessa Kristianiassa. Koulusta kehittyi maan ensimmäinen konservatorio ja se muodosti tärkeän perustan tulevalle musiikkikorkeakoululle. Valtiollinen musiikkikorkeakoulu perustettiin 1973, jolloin Stortinget päätti asiasta. Østlandets musikkonservatorium yhdistyi nykyiseen korkeakouluun 1996. Lähteet